酬周元翁推官見贈
作者：釋道潜
朝代：宋

paragraphs: 南來濟濟多俊良，聲問逸發推周郎。
詞場較藝一戰捷，筆陣獨掃千人强。
烱然眉目行且貴，驥足萬里看騰驤。
吟詩作賦不媚俗，期與往者同芬芳。
斷璋殘璧忽我贈，把玩溢目驚輝光。
自嗟行李久蕭瑟，安得置之雲錦囊。
又聞跨馬欲過我，此意想君非渺茫。
山中草木最宜夏，雨餘一一含幽香。
雛鶑乳燕學飛舞，葉底啞咤調圓吭。
闌干笋蕨雖已老，璀錯梅杏猶可嘗。
陰崖碧洞不受暑，谷風習習吹衣凉。
提携爲子掃盤石，談笑共坐莓苔蒼。
宣毫越楮須盛載，吟取佳句還巾箱。